Title: 2
Author: UNMS
Last saved by: agenda0

Predkladacia správa
k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 433/2000 Z. z., ktorým sa ustanovujú podrobnosti o technických požiadavkách na účinnosť a postupoch posudzovania zhody teplovodných kotlov spaľujúcich kvapalné palivá alebo plynné palivá
Predkladaný návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 433/2000 Z. z., ktorým sa ustanovujú podrobnosti o technických požiadavkách na účinnosť a postupoch posudzovania zhody teplovodných kotlov spaľujúcich kvapalné palivá alebo plynné palivá spolu s ďalšími nariadeniami vlády Slovenskej republiky vychádza z požiadaviek a princípov obchodovania medzi Slovenskou republikou a štátmi Európskej únie, požiadaviek, ktoré Slovenská republika má spĺňať ako člen Svetovej obchodnej organizácie, ako aj záväzkov, ktoré Slovenskej republike vyplývajú z Európskej dohody o pridružení, najmä z článku 75, ktorý zaväzuje Slovenskú republiku na dosiahnutie plnej zhody s technickými predpismi Európskeho Spoločenstva, s európskou normalizáciou a postupmi posudzovania zhody.
Predkladaný návrh nariadenia vlády vytvára právny rámec, v ktorom sa upravuje požiadavka bezpečnosti teplovodných kotlov spaľujúcich kvapalné palivá alebo plynné palivá, upravujú sa technické požiadavky na výrobky v oblasti právom chránených záujmov. Ide o oblasť ochrany života a zdravia osôb, majetku a životného prostredia pred nebezpečnými alebo zdraviu škodlivými výrobkami.
Schválením návrhu nariadenia vlády sa vytvoria lepšie podmienky pre výrobcov, ako i podnikateľské subjekty v rámci obchodovania s výrobkami, nakoľko bude možné podpísať Protokol k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov (PECA).
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 433/2000 Z. z., ktorým sa ustanovujú podrobnosti o technických požiadavkách na účinnosť a postupoch posudzovania zhody teplovodných kotlov spaľujúcich kvapalné palivá alebo plynné palivá je v súlade s Ústavou Slovenskej republiky a ďalšími zákonmi platnými v Slovenskej republike a jeho zavedenie do praxe si nevyžiada žiadne náklady zo štátneho rozpočtu Slovenskej republiky a nebude mať vplyv ani na zamestnanosť a preto nie je potrebné ho prerokovať v RHSD. Navrhované nariadenie vlády tiež negatívne neovplyvní životné prostredie Slovenskej republiky.
Materiál sa na rokovanie vlády Slovenskej republiky predkladá po medzirezortnom pripomienkovom konaní, ktorého sa z oslovených 39 subjektov zúčastnilo 30.
Zásadné pripomienky boli uplatnené zo strany úradu vlády - Inštitútu pre aproximáciu práva a Kancelárie podpredsedu vlády Slovenskej republiky pre legislatívu. Zásadná pripomienka inštitútu bola predkladateľom v plnej miere akceptovaná. Pripomienka kancelárie bola prerokovávané na rozporovom konaní uskutočnenom dňa 29. apríla 2002, kde sa podarilo dospieť k spoločnému záveru a materiál sa teda na ďalšie konanie predkladá bez rozporov.
Návrh bol prerokovaný v Legislatívnej rade vlády Slovenskej republiky a všetky pripomienky boli zapracované.